欧阳修
奉答原甫见过宠示之作
不作流水声，行将二十年。
吾生少贱足忧患，忆昔有罪初南迁。
飞帆洞庭入白浪，堕泪三峡听流泉。
援琴写得入此曲，聊以自慰穷山间。
中间永阳亦如此，醉卧幽谷听潺湲。
自从还朝恋荣禄，不觉鬓发俱凋残。
耳衰听重手渐颤，自惜指法将谁传。
偶欣日色曝书画，试拂尘埃张断弦。
娇儿痴女遶翁膝，争欲强翁聊一弹。
紫微阁老适我过，爱我指下声泠然。
戏君此是伯牙曲，自古常叹知音难。
君虽不能琴，能得琴意斯为贤。
自非乐道甘寂寞，谁肯顾我相留连。
兴阑束带索马去，却锁尘匣包青◇。